  Виталий Пронин Музъем вылын вань сыӵе интыос, кытын тон астэ капчи шӧдӥськод. Сыӵе, кыӵе тон вань. Мон понна сыӵе инты луиз Эстониысь Цийстре. Инме лобись мылкыд.Цийстреын ортчиз фин-угор фильмъёслы сӥзем 3-тӥез фестиваль. Татчы мон кыкетӥзэ вуи. Ар талэсь азьло татын ик удмурт егитъёслы киношкола ортчиз. Соин ик мон шумпотыса выльысь татчы лыктӥ.Шонерзэ верано ке, пичи фин-угор калыкъёслэн кино удыссы, бадӟым агайёсынызы-апайёсынызы (Эстониен, Финляндиен, Венгриен) ӵошатоно ке, трослы бере кылемын. Али ми кино лэсьтонын нырысетӥ вамышъёсмес гинэ лэсьтӥськом ай. Озьы ке но адӟыны луэ ни пичи фин-угор калыкъёслэсь аспӧртэмлыко шӧдонъёссэс. Оло со тодон-валан тырмымтэен герӟаськемын, оло, зэм но, азьланяз милям мар ке тунсыкоез но бадӟымез кылдоз.Фестивалез но киношколаез (таяз арын киношкола пор егитъёс понна луоз) кылдытӥсьёс тае туж умой валало. Одӥг ласянь, бен, милям киноосмы туж лябесь, соос туж но туж ӧжыт. Нош мукет ласянь, со киноосын вань  кыӵе ке но магия, мар ке сыӵеез, мар ӧвӧл мукетъёсызлэн. Уг луы та киноосты быдэс дуннеын кутэм категориосъя дунъяны. Соин ик, кызьы верало радъясьёс, вуоно арын фестивале келям киноосты дунъялозы мукет сяменгес. Нош таяз арын вал таӵе номинациос но вормисьёс: Анимация - вормиз Андрей Першин «Кылдысин» мультфильменыз. Устоез экспериментальной фильм - Ксения Ворончихина «Чорыг» вакчи киноеныз. Устоез документальной фильм - «Магия пастушьего рожка» вепс фильм, авторъёсыз - Лариса Чиркова но Владимир Славов. Гран-при басьтӥз пор Иван Герасимов. Мон, зэмзэ верано ке, фестивале эшъёсме адӟыны вуылӥ. Фестивальын, куазь июнь понна туж кезьыт ке но вал, кылдӥзы шуныт кусыпъёс. Ваньмыз гань-гань. Нокин нокытчы уг дырты. Трос пиналъёс. Ческыт эстон сиён. Тунсыко калык.Ӵемысь аспӧртэм адямиосын огшоры вераськон пӧртэм лекциослэсь но семинаръёслэсь трослы пайдаёгес луэ. Соин ик ми 3 нунал ӵоже туж трос вераським. Тунсыко тодыны, кызьы улон шоры учке вӧзад пукись адями. Одӥг учырез ик котькудӥз ас сяменыз возьматэ. Таӵе вераськонъёс паськытато улон шоры учконэз.Котькуд адями та улонэз ас сяменыз шӧдэ. Малпасько, видео пыр туж трос мае возьматыны луэ. Шодӥськоды ке, тӥледлы мае вераны вань шуыса, одно ик верано, медаз сисьмы пушкады номыр но. Одӥгез вераськон амал видео луыны быгатэ.[gallery link="file" size="large" ids="21284,21283,21281,21278,21277,21279,21282,21290"]Ксения Ворончихина Туспуктэмъёсыз авторлэн,  Урмас Реисберглэн, Эдуард Ивановлэн Теги: кино Фин-угордунне  